EURÓPSKA KOMISIA V Bruseli2. 12. 2020 COM(2020) 775 final SPRÁVA KOMISIE EURÓPSKEMU PARLAMENTU A RADE Posúdenie spolupráce správcu domény .eu s úradom EUIPO a inými agentúrami Únie v boji proti protiprávnym a špekulatívnym registráciám doménových mien podľa článku 16 nariadenia (EÚ) 2019/517



Obsah 1. Úvod 2. Ciele a metodika 2.1. Ciele............................................................................................................... 2.2. Metodika...................................................................................................... ...... 3. Spolupráca medzi organizáciou EURid a úradom EUIPO v boji proti protiprávnym a špekulatívnym registráciám doménových mien 3.1. Raná fáza spolupráce............................................................................. 3.2. Nedávna spolupráca............................................................................... 3.3. Plánované činnosti na roky 2020 až 2022.................................... 3.4. Vyhodnotenie spolupráce organizácie EURid s úradom EUIPO a odporúčania

na zlepšenie....................................................................................................... 4. Spolupráca s inými orgánmi Únie a vnútroštátnymi alebo medzinárodnými organizáciami 4.1. Spolupráca s Europolom...................................................................... 4.2. Spolupráca s inými orgánmi............................................................... 5. Malé a stredné podniky 5.1. Postup pri registrácii.............................................................................. 5.2. Alternatívne riešenie sporov............................................................... 6. Závery





1.Úvod Komisia je zodpovedná za doménu najvyššej úrovne .eu, ktorú v súčasnosti využíva 3,6 milióna koncových používateľov v EÚ . Doména .eu bola zriadená nariadením (ES) č. 733/2002 a nariadením Komisie (ES) č. 874/2004. Tieto akty boli nedávno zrušené nariadením (EÚ) 2019/517 (ďalej len „nariadenie o doméne .eu“), ktoré nadobudlo účinnosť 18. apríla 2019 a bude sa uplatňovať od 13. októbra 2022. Meno domény .eu prevádzkuje správca domény .eu. V súčasnosti je ním EURid, súkromná, nezávislá, nezisková organizácia, a to na základe koncesnej zmluvy o poskytovaní služieb uzatvorenej s Komisiou a platnej do 12. októbra 2022. Komisia v súlade s článkom 19 ods. 2 nariadenia o doméne .eu vyberie subjekt, ktorý bude konať ako správca domény .eu od 13. októbra 2022, a uzatvorí s ním zmluvu. V nariadení o doméne .eu sa vyžaduje, aby správca prijal politiky a zaviedol opatrenia s cieľom zabrániť špekulatívnej a protiprávnej registrácii doménových mien. Špekulatívna a protiprávna registrácia sa definuje ako registrácia doménového mena, ktoré je totožné s menom alebo zavádzajúco podobné menu, ku ktorému existuje právo uznané alebo stanovené vo vnútroštátnom práve a/alebo v práve Únie, a ktoré: a) bolo zaregistrované jeho držiteľom bez práv alebo oprávneného záujmu na mene; alebo b) bolo zaregistrované alebo sa používa v zlej viere . Medzi práva chránené na úrovni EÚ patria okrem iného registrované národné obchodné značky a obchodné značky Spoločenstva, geografické názvy a označenia pôvodu, ako aj tieto práva duševného vlastníctva chránené na vnútroštátnej úrovni: ·neregistrované obchodné značky, ·obchodné názvy, ·obchodné identifikátory, ·názvy spoločností, ·rodinné mená ·charakteristické tituly chránených literárnych a umeleckých diel. Špekulatívne a protiprávne registrácie domény .eu musia byť zrušené prostredníctvom postupov alternatívneho riešenia sporov o doménu .eu alebo súdneho konania začatého na návrh nositeľov práv. V nariadení o doméne .eu sa vyžaduje, aby Komisia podporovala spoluprácu medzi správcom domény .eu, Úradom Európskej únie pre duševné vlastníctvo (EUIPO) a inými orgánmi Únie s cieľom bojovať proti špekulatívnym a protiprávnym registráciám doménových mien vrátane doménového squattingu a poskytovať jednoduché administratívne postupy, najmä pre malé a stredné podniky (MSP). V nariadení o doméne .eu sa od Komisie takisto vyžaduje, aby do 30. júna 2020 vyhodnotila túto spoluprácu a posúdila, či a ako by mal správca vytvoriť jednoduchšie administratívne postupy pre MSP. Komisia by mala následne predložiť Európskemu parlamentu a Rade správu o tomto posúdení. Komisia vypracovala túto správu, aby splnila túto právnu povinnosť. 2.Ciele a metodika 2.1. Ciele Systém doménových mien (DNS) podporuje dostupný, funkčný a dôveryhodný internet, nie je ale imúnny voči zneužitiu. Meno domény .eu nie je žiadnou výnimkou, takže v nariadeniach o doméne .eu sa vyžaduje, aby sa zaviedli politiky a opatrenia na predchádzanie špekulatívnym a protiprávnym registráciám doménových mien. V tejto správe sa:

·hodnotí spolupráca medzi správcom domény .eu (EURid) a úradom EUIPO a inými orgánmi Únie alebo medzinárodnými organizáciami v boji proti špekulatívnym a protiprávnym registráciám, ·posudzuje, či a ako by sa mohla táto spolupráca zlepšiť tak, aby sa zachovalo bezpečné, transparentné a dôveryhodné online prostredie domény .eu, ·zohľadňuje súčasná bežná prax v tomto odvetví, ·identifikujú možné aspekty postupu registrácie v doméne .eu alebo iné postupy riadenia doménových mien (ako napríklad alternatívne riešenie sporov), ktoré by sa mohli vhodne zjednodušiť s cieľom uľahčiť registrácie doménových mien a zvýšiť ochranu nositeľov práv v prospech MSP. 2.2. Metodika Táto správa je založená na posúdení Komisie a na zisteniach externej štúdie realizovanej medzi decembrom 2019 a aprílom 2020, v ktorej sa hodnotili postupy v boji proti špekulatívnym a protiprávnym registráciám doménových mien . Autori štúdie zrealizovali rozsiahly prieskum relevantných správ z odvetvia a zhromaždili a analyzovali údaje a informácie od viacerých zainteresovaných strán zapojených do boja proti špekulatívnej/protiprávnej registrácii. Konkrétne zrealizovali analýzu trhu a porovnanie medzi postupmi správcu domény .eu a správcov iných doménových mien, pričom použili kvalitatívne aj kvantitatívne metódy. Súčasťou toho bolo posúdenie administratívnych postupov, ktoré by MSP umožnili účinne bojovať proti špekulatívnym a protiprávnym registráciám v doménovom mene .eu. V správe sa takisto zohľadňujú formálne správy predložené správcom domény .eu Komisii a informácie zozbierané Komisiou počas pravidelných výmen so správcom v rámci jej úloh v oblasti dohľadu. 3.Spolupráca medzi organizáciou EURid a úradom EUIPO v boji proti protiprávnym a špekulatívnym registráciám doménových mien 3.1. Raná fáza spolupráce Spolupráca medzi organizáciou EURid a úradom EUIPO bola prvý raz formalizovaná 23. júna 2016 prostredníctvom listu o spolupráci. Jej cieľom bolo bojovať proti podvodným činnostiam, a to na základe dôkazov, že tretie strany systematicky prehľadávali databázu úradu EUIPO, hľadali nové žiadosti o ochrannú známku EÚ a uskutočňovali špekulatívne a protiprávne registrácie pre tieto výrazy, čo je praktika známa ako doménový squatting. Obe strany sa dohodli na zavedení zmien v systéme s cieľom zvýšiť povedomie držiteľov ochrannej známky EÚ a obmedziť doménový squatting. Počas raných fáz spolupráce medzi organizáciou EURid a úradom EUIPO sa pozornosť zamerala na výmenu informácií a spoluprácu v oblastiach spoločného záujmu. Organizácia EURid predovšetkým postupovala podozrivé faktúry úradu EUIPO a obidve organizácie pridali odkazy na svoje príslušné portály a nástroje vrátane odkazu na vyhľadávací nástroj ochranných známok na webovom sídle organizácie EURid, odkazu na webové sídlo úradu EUIPO na webovej stránke databázy domén .eu WHOIS a odkazu na vyhľadávací nástroj dostupnosti domény .eu v nástroji na elektronické podanie žiadosti o ochrannú známku EÚ. 3.2. Nedávna spolupráca Dňa 20. mája 2019 EURid a EUIPO rozšírili svoju spoluprácu podpísaním prvej dohody o spolupráci. Pre držiteľov ochrannej známky EÚ boli sprístupnené dve nové funkcie: ·kontrola dostupnosti pre príslušné doménové meno, keď podajú žiadosť o ochrannú známku EÚ, ·notifikácia (upozornenie), keď sa zaregistruje doménové meno príslušné k ochrannej známke EÚ. Kontrola dostupnosti Táto funkcia pridaná do nástroja na elektronické podanie žiadosti o ochrannú známku EÚ priamo informuje používateľov – hneď po vyplnení žiadosti o ochrannú známku – či je ich ochranná známka dostupná ako doménové meno .eu. Takto si môžu vybrať možnosť okamžite zaregistrovať doménové meno ešte predtým, ako je ich žiadosť o ochrannú známku EÚ zverejnená. Upozornenia Držitelia ochrannej známky EÚ majú takisto možnosť dostávať upozornenie vtedy, keď sa zaregistruje doménové meno .eu totožné s ich ochrannou známkou – ale iba keď na to dajú výslovný súhlas. Systém je založený na každodennom odosielaní aktualizovaného zoznamu žiadostí o ochrannú známku EÚ úradom EUIPO organizácii EURid, a to prostredníctvom služby sťahovania EUIPO . Každú novú registráciu doménového mena .eu porovná organizácia EURid s týmto zoznamom a ak nastane zhoda, úrad EUIPO je o tom upovedomený a používateľom príde upozornenie prostredníctvom ich používateľskej zóny EUIPO.

3.3. Plánované činnosti na roky 2020 až 2022 Podľa spoločného pracovného programu na roky 2020 až 2022 bude úrad EUIPO s organizáciou EURid skúmať možnosť zavedenia recipročného procesu pri zaregistrovaní doménového mena .eu, čím sa držiteľom doménového mena umožní zistiť, či je ochranná známka s podobným menom na úrade EUIPO k dispozícii. Okrem toho budú obe organizácie pracovať na spoločnej štúdii o postupoch pri podávaní žiadostí, aby zistili, či sa skôr registrujú ochranné známky alebo doménové mená. Táto štúdia im pomôže v boji proti podvodným doménovým menám a registráciám vykonaným v zlej viere. Takisto sa začnú práce na štúdii uskutočniteľnosti s cieľom vytvoriť nástroj, ktorý by používateľov informoval o dostupnosti výrazov, ktoré hľadajú, tak pre ochrannú známku, ako aj doménové meno. EUIPO a EURid takisto preskúmajú možnosť rozšírenia súčasnej kontroly dostupnosti založenej na „vyhľadávaní presného výrazu“ o „vyhľadávanie podobného výrazu“ s cieľom nájsť možné zhody v databáze EURid po tom, ako bola podaná elektronická žiadosť o ochrannú známku EÚ. Pracovný program obsahuje aj odkaz na program úradu EUIPO pre MSP, ktorého súčasťou budú iniciatívy, ako napríklad: ·chatbot poskytujúci informácie o obchodných záležitostiach užitočné pre MSP, počnúc otázkami týkajúcimi sa duševného vlastníctva, ·sprievodcovia poskytujúci podporu a rady pre MSP, ktoré si chcú zaregistrovať ochrannú známku EÚ, so zdôraznením významu doménových mien, ·webináre cielené na MSP a multiplikačné organizácie. 3.4. Vyhodnotenie spolupráce organizácie EURid s úradom EUIPO a odporúčania na zlepšenie EURid a EUIPO dosiahli úspešnú spoluprácu v boji proti špekulatívnym a protiprávnym registráciám doménových mien vrátane doménového squattingu a od budúcej činnosti plánovanej oboma organizáciami sa očakáva, že pomôže ešte viac obmedziť špekulatívne a protiprávne registrácie a zlepšiť podporu pre MSP. V ďalšej fáze spolupráce by sa obe organizácie mali usilovať o zjednodušenie postupu registrácie doménového mena .eu a ochrannej známky EÚ a o podporu informovanosti o prepojení medzi doménovými menami a ochrannými známkami. Akýkoľvek nástroj alebo opatrenie, ktoré navrhnú, by malo byť jednoduché, ľahko použiteľné, dostupné a účinné pre MSP. Konkrétne by mohli urobiť tieto vylepšenia: ·Viac činností na zvyšovanie povedomia a budovanie vedomostnej základne s cieľom upovedomiť nositeľov práv a držiteľov doménových mien .eu o súčasných opatreniach a nástrojoch a zvýšiť ich využívanie. Napríklad školenia a webináre cielené predovšetkým na MSP. Bude dôležité zozbierať spätnú väzbu od MSP s cieľom porozumieť ich potrebám a zlepšiť činnosti na zvyšovanie povedomia. ·Poskytovať viac informácií používateľom vtedy, keď podávajú žiadosť o ochrannú známku EÚ. Napríklad úrad EUIPO by spolu so záverečným potvrdením a oficiálnym záznamom o žiadosti mohol žiadateľom poskytnúť dokumenty obsahujúce ďalšie informácie o doménových menách .eu a o spôsoboch, ako si chrániť práva duševného vlastníctva. ·Zdokonaliť existujúce nástroje: oPlné nasadenie funkcií kontroly dostupnosti a upozornenia si bude vyžadovať ďalšie technické vylepšenia. Tieto funkcie ponúkajú nositeľom práv vrátane MSP jednoduchý a efektívny spôsob, ako si rezervovať doménové mená zhodné s ich ochrannými známkami alebo konať v prípade protiprávnych/špekulatívnych registrácií. oVšeobecne rozšíriť používanie systému upozornení. Zo štatistík poskytnutých organizáciou EURid a úradom EUIPO vyplýva, že existuje významný rozdiel medzi počtom zhôd nájdených medzi registráciami ochranných známok EÚ a doménového mena .eu a počtom upozornení zaslaných držiteľom ochranných známok EÚ. Je potrebné zvýšiť úroveň povedomia o tejto funkcii a zvýšiť jej využívanie. oPreskúmať možnosti rozšírenia existujúcich nástrojov na kontrolu dostupnosti a upozornenia tak, aby pokrývali aj zemepisné označenia. ·Vytvoriť nové nástroje na uľahčenie súbežnej registrácie ochrannej známky EÚ a doménových mien .eu:

oVytvoriť spoločný vyhľadávací nástroj, ktorý umožní používateľom skontrolovať, či sú výrazy dostupné ako ochranná známka EÚ aj ako doménové meno .eu. oPosúdiť možnosť toho, že úrad EUIPO by sa stal akreditovaným registrátorom domény .eu a že registrácia doménového mena .eu by sa začlenila do žiadostí o ochrannú známku EÚ. To by nositeľom práv umožnilo registráciu na jednom mieste. Komisia sa bude spolu s organizáciou EURid a úradom EUIPO týmito odporúčaniami ďalej zaoberať a bude dôkladne sledovať, ako sa bude vyvíjať ich spolupráca a ako účinné sú opatrenia, ktoré prijímajú v boji proti špekulatívnym a protiprávnym registráciám. Počas toho upriami zvláštnu pozornosť na opatrenia prijaté pre MSP. 4.Spolupráca s inými orgánmi Únie a vnútroštátnymi alebo medzinárodnými organizáciami 4.1. Spolupráca s Europolom EURid a Europol majú medzi sebou uzavreté memorandum o porozumení , ktoré bolo podpísané v roku 2016. Na základe tejto dohody si vymieňajú informácie o podozrivých doménových menách .eu vrátane domén identifikovaných systémom prevencie a včasného varovania pred zneužitím (APEWS) organizácie EURid. Spolupráca medzi organizáciou EURid a Europolom by sa mohla ďalej posilniť, pričom by sa malo začať formalizáciou týchto dohôd. To by zahŕňalo: ·formalizáciu rozsahu pôsobnosti a záväzkov každej strany, ·identifikovanie kontaktných miest a komunikačných kanálov na oboch stranách, ·opis činností, ktoré musí každá strana podniknúť, keď sa identifikuje podozrivé doménové meno, ·určenie nadväzujúcich mechanizmov a mechanizmov podávania správ. Obe organizácie by mohli uskutočniť aj spoločné aktivity na zvyšovanie povedomia a budovanie vedomostnej základne s cieľom informovať širokú verejnosť a poskytnúť odbornú prípravu odborníkom na kybernetickú bezpečnosť a úradníkom v oblasti presadzovania práva o hrozbách v oblasti počítačovej kriminality spojených so špekulatívnymi a protiprávnymi registráciami domén a o dostupných protiopatreniach. Konkrétne by mohli vytvoriť prípadové štúdie v oblasti duševného vlastníctva na vzdelávanie nositeľov práv a ich zástupcov s dôrazom na MSP. 4.2. Spolupráca s inými orgánmi EURid spolupracuje s medzinárodnými a európskymi orgánmi a organizáciami na prevenciu nezákonných online aktivít. Ide napríklad o tieto orgány a organizácie: ·belgická colná správa (proti falšovaným webovým stránkam), ·belgickí prokurátori a agentúry na presadzovanie práva (proti počítačovej kriminalite), ·Združenie pre bezpečné internetové lekárne (Association for Safe Online Pharmacy), ·Medzinárodná koalícia pre boj proti falšovaniu (International Anti-Counterfeiting Coalition) , ·Nadácia elektronického obchodu (eCommerce Foundation; proti falošným internetovým obchodom),

·Pracovná skupina pre boj proti phishingu (Anti-Phishing Working Group), ·belgický tím reakcie na núdzové počítačové situácie. Ochranné známky registrované na vnútroštátnej úrovni sú chránené regulačným rámcom domény .eu v rovnakej miere ako ochranné známky EÚ. Medzi správcom domény .eu a úradmi pre ochranné známky členských štátov však neexistuje žiadna štruktúrovaná spolupráca. Tento stupeň spolupráce by sa mohol zaviesť pravdepodobne prostredníctvom siete Európskej únie pre duševné vlastníctvo (EUIPN) zriadenej úradom EUIPO . Spolupráca organizácie EURid s úradom EUIPO by sa mohla rozšíriť aj na úrady pre ochranné známky členských štátov, a to poskytnutím funkcie kontroly dostupnosti a/alebo upozornenia aj pre ich používateľov. V súčasnosti držitelia práv duševného vlastníctva iného ako obchodné známky (napr. geografické označenia a označenia pôvodu, obchodné mená, obchodné identifikátory a obchodné názvy) majú v prípade protiprávnej registrácie prístup len k nápravným opatreniam. Na zlepšenie tejto situácie by správca domény .eu mohol nadviazať ďalšiu spoluprácu s príslušnými orgánmi a agentúrami. Tá by mohla zahŕňať vykonávanie kontrol v ich databázach práv duševného vlastníctva . Ak by správca našiel mená totožné alebo podobné doménovým menám .eu, mohol by na to upozorniť nositeľov práv (aby mohli podniknúť kroky) alebo by mohol podniknúť kroky sám (ex officio). V praxi by to znamenalo rozšírenie funkcie upozornenia aj na tieto práva duševného vlastníctva. Pokiaľ ide o obchodné mená, obchodné identifikátory a názvy spoločností, mohla by sa začať štúdia na posúdenie užitočnosti nadviazania spolupráce so sieťou obchodných registrov EÚ. Rozšírenie rozsahu spolupráce s orgánmi a organizáciami zodpovednými za iné práva duševného vlastníctva ako ochranná známka EÚ by mohlo byť obzvlášť prospešné pre MSP. 5.Malé a stredné podniky Všetky aspekty analyzované v tejto správe sa posudzujú aj vzhľadom na malé a stredné podniky. Tento oddiel je navyše zameraný na aspekty spojené s postupmi registrácie domény .eu pre MSP a nápravné prostriedky, ktoré majú k dispozícii – predovšetkým alternatívne riešenie sporov – na riešenie problému protiprávnych/špekulatívnych registrácií doménových mien. 5.1. Postup pri registrácii Celkovo je postup registrácie domény .eu pomerne jednoduchý a jasný. Ale vzhľadom na dôležitosť preventívnych opatrení v boji proti špekulatívnym a protiprávnym registráciám by sa mohol pre MSP vylepšiť, a to najmä: ·zavedením služieb, ktoré umožnia držiteľom práv duševného vlastníctva preventívne zablokovať registrácie doménových mien porušujúce práva duševného vlastníctva, ako to už robia iné subjekty v odvetví . Takéto služby pomáhajú nositeľom práv chrániť svoje prednostné práva a chrániť svoje značky pred typosquattingom, ·rozšírením využívania prediktívnych algoritmov na prevenciu špekulatívnych a protiprávnych registrácií popri škodlivých registráciách, na ktorých prevenciu sa využíva súčasnosti, ·zvyšovaním povedomia nositeľov práv o existujúcich nástrojoch na vyhľadávanie podobnosti, ako napríklad vyhľadávač domény .be databázy WHOIS, aby mohli vyhľadávať podobné doménové mená, ktoré by potenciálne mohli porušovať ich práva, ·sprístupnením informácií pre používateľov o tom, ako nahlásiť rôzne druhy zneužitia . 5.2. Alternatívne riešenie sporov Keďže internet má globálny dosah a riešenie cezhraničných sporov o domény prostredníctvom súdnych konaní je nákladné a časovo náročné, mechanizmy mimosúdneho (alternatívneho) riešenia takýchto sporov sú medzinárodne uznávané ako efektívne nápravné opatrenia proti špekulatívnym a protiprávnym registráciám.

Alternatívne riešenie sporov o doménu .eu sa riadi osobitnými pravidlami a poskytuje ho nezávislý poskytovateľ, český rozhodcovský súd, a to od roku 2006. Od roku 2017 túto službu poskytuje aj Svetová organizácia duševného vlastníctva (WIPO). Postup riešenia sporu o doménu .eu trvá približne 3 mesiace. Celkovo alternatívne riešenie sporov pre doménu .eu plní svoj účel – ale mohlo by sa zaviesť niekoľko zmien, aby bolo pre MSP jednoduchšie, prístupnejšie a cenovo dostupnejšie. Napríklad: ·sprístupnenie online portálu na riadenie sporov, ktorý by umožnil stranám riešiť spory o doménu .eu v celom rozsahu online (v súčasnosti to neumožňujú všetci poskytovatelia riešenia sporov o doménu .eu), ·skrátenie postupu (tam, kde je možné) v súlade s postupom jednotného rozhodovania doménových sporov (UDRP), ·udržanie poplatkov za podanie návrhu na riešenie sporu o doménu .eu na dostupnej úrovni pre MSP, ·zavedenie mechanizmu „platí strana, ktorá prehrá spor“ s cieľom odradiť od špekulatívnych/protiprávnych registrácií a umožniť strane, ktorá uspela, vymôcť späť náklady na návrh postupu o doméne .eu, ·poskytnutie skráteného konania, ako napríklad pozastavenie doménových mien správcom v prípadoch jasného typosquattingu alebo postupy podobné systému jednotného rýchleho pozastavenia (URS) , ·umožnenie prejudiciálneho konania ešte pred tým, ako sa spor o doménové meno oficiálne začne. 6.Závery Celkovo je spolupráca medzi správcom domény .eu a úradom EUIPO v boji proti protiprávnym a špekulatívnym registráciám doménových mien uspokojivá. V tejto správe sú navrhnuté ďalšie zlepšenia, ktoré sa týkajú: ·spolupráce medzi organizáciou EURid a úradom EUIPO, najmä zlepšením aktivít na zvyšovanie povedomia a budovanie vedomostnej základne a zlepšením existujúcich nástrojov a vytvorením nových nástrojov na uľahčenie súbežnej registrácie ochrannej známky EÚ a doménových mien .eu, ·spolupráce s inými subjektmi: súčasné spolupráce, ako napríklad spolupráca s Europolom, by sa mohli posilniť, mohli by sa nadviazať nové spolupráce, napríklad s vnútroštátnymi úradmi pre ochranné známky, ·opatrení zavedených pre MSP, predovšetkým prostredníctvom ďalšieho zlepšenia postupov pri registrácii a alternatívnom riešení sporov.